钦定古今图书集成/理学汇编/文学典/第060卷 > 郑愚
## 钦定古今图书集成/理学汇编/文学典/第060卷 > 郑愚

按《广东通志》：“郑愚，番禺人。家世殷富，驺从悉纨绮鼎
食。愚幼颖力学，尝作诗云：‘台山初罢雾，岐海正分流。
渔浦飏来笛，鸿逵翼去舟’。隐然有济川之志，识者知
其公辅器云。开成二年，进士擢第，释褐秘书省校书
郎，累迁尚书郎。咸通初，为桂管观察使。所至廉察吏
弊，阖境肃然。三年，岭南西道节度使蔡京苛惨淫刑”，
为邕州军士所逐，诏以愚代之。疮痍嗷嗷，方抚循不
暇，会南诏入寇，安南都护蔡袭告急，敕发荆湖卒二
千、桂管义兵三千诣邕州，授愚节度。而岭南东道奏
蛮兵决向邕州，宜先保护，未可驰赴。乃敕愚分兵守
御，而所发诸道兵竟不进。袭力请益兵，愚支持半载，
邕州获全。朝廷反督责之，愚乃自言“儒生不能折冲，
请用武臣。”于是诏义武节度使康承训代愚，发荆、襄、
洪、鄂四道兵万人与俱，亟往救袭，则已无及矣。承训
上言愚在镇善御守状，朝廷始知其功，征拜礼部侍
郎。咸通八年，知贡举。旧制，诗赋多出古句为题，士蹈
习成篇。时诏放滇中子弟还国，愚以此试之，士多阁
笔。及放榜，郑洪业第“一人及第，舆论咸颂其公云。”黄
巢平后，广州残破，僖宗命愚出镇南海，以抚绥功，召
拜尚书右仆射。三载卒，无子，诗文多散逸。初，愚之莅
桂也，平章崔铉在荆南，愚以铉负重名，乃著锦半臂，
袖所为文谒之。铉讶愚自为进士，未尝以文章及门，
寘案不视，惟留夜食。愚辞出更衣，宾从疑其自惭不
称，既而复易红锦就席，焕丽逾前，众莫能测。铉因愚
出，阅其所业，叹赏不寘，曰：“真销得锦半臂也。”愚镇广
时，常于越王山构亭作记，今不传。